runetrust/blame-folketinget-dk huggingface dataset:
Kim Edberg Andersen (NB), 2023-04-18:
Det er egentlig der, jeg gerne vil hen: Vi kommer til at støtte forslaget, men det her kan altså godt skrives på en måde – måske i en bitekst – så selv nordjyske folketingspolitikere har en chance for at vide, hvad det er, vi siger til eller fra til, men Nye Borgerlige kommer naturligvis til at støtte forslaget.
Zenia Stampe (RV), 2024-05-07:
Nogle af dem, som også virkelig har kæmpet for det her i mit parti, er jo dem, der er valgt i København, i det hele taget dem, der er valgt i nogle af de store byer, hvor de her mennesker søger hen, fordi det trods alt er det mest trygge sted at være som misbruger.
Poul Nyrup Rasmussen (S), 1998-05-06:
Hvorfor nøjes med at påbegynde stramajsyningen, når man kan få en helt færdig sofapude med det samme. Vi ved jo godt, vil jeg sige til hr. Thulesen Dahl, at slutresultatet under alle omstændigheder ikke er nogle små nålestik hen ad vejen.
Per Clausen (EL), 2009-05-14:
Det synes jeg da var en positiv reaktion fra hr. Jørn Dohrmanns side, fordi det af den fremgik, at vi kan diskutere, hvordan vi igennem et ændringsforslag kan få et konkret forslag til at se sådan ud, at hr. Jørn Dohrmann vil sige, at det rammer det, der skal rammes.
Søren Søndergaard (EL), 2003-05-26:
Jeg er fuldstændig enig med hr. Peter Skaarup i, at der - og jeg vil godt tilføje: desværre - ikke er noget grundlovsstridigt i at have den position, som hr. Peter Skaarup har, nemlig at man kan træffe aftaler om Grønland fuldstændig hen over hovedet på grønlænderne selv.
Orla Hav (S), 2011-12-01:
Nu kan jeg høre, at Dansk Folkepartis ordfører inddrager godkendelsesfristerne på VVM-området, og jeg skal bare spørge, om det ikke var sådan, at Dansk Folkeparti lagde stemmer til den argumentation, der hed: Hvis bare vi fik en ny struktur på det her område, ville alle problemer være løst omkring det der med godkendelsesproceduren i forbindelse med VVM'erne.
Trine Pertou Mach (EL), 2024-04-16:
Den dom, der er afsagt – og anket, siger jeg med det samme, men dog afsagt – i Holland, og som pålægger den hollandske regering at suspendere sin eksport via F-35-samarbejdet, den kendelse, der er kommet ved Den Internationale Domstol, de udsagn, der er kommet fra FN's Menneskerettighedsråd, de udsagn, der er kommet fra en lang række FN-eksperter, FN-aktører og internationale organisationer, som taler om, at Israel med den måde, som de fører krig på, ikke bevæger sig inden for de spilleregler, de burde, burde være grundlag nok til, at et flertal i Folketinget ud fra en risikovurdering – eller med et godt gammeldags udtryk, rettidig omhu – beslutter, at man midlertidigt suspenderer våbeneksporten.
Tom Behnke (KF), 2008-02-29:
Der er også god grund til at være tilfreds med, at vi får en debat her i dag ud fra, at Dansk Institut for Militære Studier jo har afgivet en rapport, og at vi jo ved den her lejlighed - som jeg har hørt debatten indtil nu - faktisk blåstempler den rapport og siger, at det er et fantastisk godt udgangspunkt for den videre debat.
Christian Langballe (DF), 2014-04-09:
Jeg mener ikke, at den – heller ikke historisk – kan tillægges den vægt, som nogle gerne vil tillægge den, for det, der blev det praktiske udkomme af det, var jo, at man fandt ud af, at man ikke ville have en kirkeforfatning og ikke ville have et kirkeråd og så tolkede paragraffen på den måde, at kirkens forfatning, dvs. dens love, ordnes ved lov, og det vil sige, at de ordnes i Folketinget.
Lars-Emil Johansen (SIU), 2005-10-06:
Miseren ligger i det system, som det såkaldte rigsfællesskab har udviklet sig til i dets nuværende form, et system, hvor de grænser, der er mellem danske og grønlandske myndigheder, flyder og gang på gang bliver uklare og ugennemsigtige med det resultat til følge, at systemet som sådan handlingslammes, mens de to parter gensidigt forsøger at lægge skylden over på hinandens skuldre til skade for de enkelte borgere.
Jacob Jensen (V), 2019-03-13:
Men for bare at nævne et par enkelte overskrifter fra de seneste års finanslove – det har vi været inde på – er der værdighedsmilliarden fra 2016, en klippekortsordning til knap 400 mio. kr. fra 2017 til ekstra hjemmehjælp, i 2018 var der 0,5 mia. kr. til en bedre bemanding i hjemmeplejen og på plejehjem og plejecentre, og med den seneste finanslov for 2019 er der en lang række tiltag til gavn for de ældre på forskellige områder, både på det økonomiske område, men også i forhold til midler til bekæmpelse af ensomhed og meget mere med det.
Mette Thiesen (NB), 2020-06-04:
Det er dem, der kender dem bedst, og vi ved, hvornår de er klar til at begynde i skole, og vi vil give forældrene muligheden for at give børnene de bedst mulige forudsætninger for at lykkes, og det er ved at lade beslutningen om skolestart ligge hos forældrene og ikke hos kommunen.
Eva Flyvholm (EL), 2016-06-01:
Jeg vil bare sige, at indtil for få uger siden havde vi jo faktisk et flertal her i Folketingssalen for at få Irakkommissionens dokumenter frem, og vi er helt enige om, at det ikke er lige så godt som en rigtig kommission, men der var altså også rigtig mange eksperter fra Amnesty International og journalister, der pegede på, at der var masser at komme efter, fordi der var meget, der ikke var klassificeret.
Helene Brydensholt (ALT), 2026-01-29:
Altså, de forskellige ordførere taler om det, som om der slet ikke stilles nogen krav, men der stilles jo faktisk krav til, at man både skal have en 8. klasse- og en 9. klasseeksamen, at man ikke har begået kriminalitet, og hvor mange år man har boet her
Jens Joel (S), 2012-12-13:
Hvis det, hr. Martin Henriksen gerne vil diskutere, og det fornemmer jeg, er, hvad det er for nogle asylregler, vi har i Danmark, så er det strengt taget ikke på det her møde eller i den her diskussion, og det er ej heller med den pågældende minister eller med mig som ordfører.
Kim Edberg Andersen (DD), 2024-04-12:
Det går jo simpelt hen ud over dansk vækst og velstand, når virksomheder ikke kan ansætte de kvalificerede ansatte, de har brug for, og desuden mener vi også, at de personer, der kommer til Danmark fra udlandet for at arbejde, skal ansættes på ordentlige danske løn- og arbejdsvilkår, og at de så kun skal være her, så længe de er i beskæftigelse.
Eva Flyvholm (EL), 2016-05-26:
Så er der jo sidst, men ikke mindst, det helt åbenlyst moralske spørgsmål, om partierne bag kampflykøbet virkelig mener, at et beløb på over 50 mia. kr. er bedst brugt på nye kampfly i en tid, hvor der ellers bliver skåret ned over alt.
Kenneth F. Christensen (S), 2009-03-12:
Det, der var mit spørgsmål, og det var så det, ordføreren ikke gad forholde sig til, eller i hvert fald ikke ville, var: Hvorfor er man tilsyneladende så meget imod miljøet og vil samtidig gerne have en ekstra effekt i form af flere arbejdspladser, så man går med til at hæve anlægsloftet?
Lars Løkke Rasmussen (V), 2003-10-08:
Det er jo i virkeligheden nøgleordet, når man går ind bag det, og også et spørgsmål i den palliative indsats, at der kommer sammenhæng i patientforløbene, at de forskellige aktører omkring patienten virker sammen, og at man har det højst tænkelige faglige niveau.
Bjarne Laustsen (S), 2006-05-09:
Jeg vil gerne spørge Venstres ordfører, den konservative ordfører, Dansk Folkepartis ordfører, hvis de har nogen, og selvfølgelig ministeren om, hvorfor det er, at de der landlejere ikke kan få de samme ordentlige vilkår, som gælder for bylejerne.
Frank Aaen (EL), 1999-04-23:
Jeg vil bare sige, at for vores vedkommende er det vigtigt, at de stillinger, der oprettes, er varige stillinger på normale løn- og arbejdsvilkår, for forudsætningen for, både at det bliver en god oplevelse for den ledige, og at der bliver en ordentlig kvalitet i arbejdet, er, at det ikke har den svingdørsindretning, som vi kender fra aktivering.
Tom Behnke (FP), 1998-01-23:
Jeg synes også, det er godt, at vi får præciseret bestemmelserne vedrørende smertestillende medicin til uafvendeligt døende, for netop på det område har der jo været en lang diskussion om, hvorvidt man skal give en patient en bestemt medicin, selv om man faktisk ved, at medicinen kan være fremskyndende for dødstidspunktet, og om det er rimeligt, at man gør dét.
Claus Hjort Frederiksen (V), 2008-11-12:
Med sygefraværsaftalen er arbejdspladserne klædt godt på til at påtage sig en langt mere aktiv rolle i forhold til at reducere sygefraværet også ved sygdomme, der ikke skyldes arbejdet, og det er til gavn for både virksomheden og medarbejderne.
Jens Rohde (RV), 2020-01-07:
Altså, hvis man tror, at den grænsekontrol, man har nu – som er midlertidig, men ret beset har jeg svært ved at se det flertal, der skal ophæve den nede ved den stationære dansk-tyske grænse, desværre – virker, og hvis man tror på, at det virker at lave stationære grænsekontroller på visse tidspunkter, hvorfor kan man så ikke støtte Dansk Folkepartis forslag her?
Kristian Jensen (V), 2002-01-31:
Det hæfte, jeg refererede til med 55 beslutningsforslag fra Venstre, er naturligvis Venstres folketingsgruppes politik, og det kan ikke være nogen overraskelse hverken for hr. Thomas Adelskov eller hr. Aage Frandsen, at Venstres formand, Venstres tidligere gruppeformand, Danmarks nuværende statsminister, naturligvis er en del af Venstres folketingsgruppe og naturligvis også står bag det beslutningsforslag, som folketingsgruppen fremsætter, og dem, der er fremsat i hæftet.
Jann Sjursen (KRF), 2000-05-17:
Og senest er de jo blevet nuanceret med det diskussionsoplæg, som vismændene er kommet frem med her i dag, og hvor de siger, at de økonomiske gevinster er små og de er usikre, og det får i hvert fald Kristeligt Folkeparti til at konkludere, at det ikke specielt er de økonomiske argumenter, der vejer tungt, sådan set hverken for det ene eller det andet. Et andet argument i samme boldgade er alligevel, at vi ved at være med i euroen kan mindske en eventuel valutaspekulationsmulighed mod den danske krone. Her vil jeg sige, at den danske krone jo ikke står frit svævende i forhold til eurolandene i dag.
Christian Juhl (EL), 2018-04-06:
Han trøster sig blot med, at der indtil nu ikke er givet så mange førtidspensioner som oprindelig forudsat, så der er råd til at give lidt flere uden at komme i konflikt med det sparemål, som var og er den egentlige drivkraft bag den her reform, nemlig at der skal spares 2 mia. kr. i 2020 og 4 mia. kr. på længere sigt.
Erik Larsen (V), 2003-02-18:
Det er sådan, at virksomheder, der i 2 år opfylder to eller flere af følgende kriterier: en medarbejderstab på 2.500 personer, en balancesum på 5 mia. kr., en nettoomsætning på 5 mia. kr., også er omfattet af det, man kan kalde den interesse, som det omgivende samfund har.
Pernille Skipper (EL), 2018-05-30:
Altså, hvis man kigger på det, kan man se, at der er adskillige lande, som overhaler os i forhold til vindmølleparker; vi kan se, at det ikke lever op til Klimarådets anbefalinger, og det lever sådan set ikke engang op til regeringens egne mål om 50 pct. vedvarende energi i 2030; energibesparelserne vil ikke møde EU's mindstekrav, og det forsøger man at komme uden om på en anden måde; og så er det endda også 40 pct. af pengene, der bliver brugt på afgiftslettelser i stedet for egentlig grøn omstilling.
Morten Bødskov (S), 2008-02-21:
Vi vil ikke være med til, at der skal spares på politiet, fordi vi mener, at det er vigtigt, at man ikke sætter en kæp i hjulet for politiet med hensyn til muligheden for at løse de problemer, de står over for nu, både med den uro, der aktuelt har været – o.k., det har de klaret helt fantastisk - men jo også i forhold til den reform, som et bredt flertal her i Folketinget har lavet, og som man jo må sige ikke er kommet helt heldigt fra start.
Kim Andersen (V), 1999-11-12:
, men netop det faktum, at de holder længe og dermed er billige i byggeriet og f.eks. er med til at give gode boliger til mange borgere, gør jo netop, at de ikke skal udskiftes så hyppigt, og den manglende effekt af den indsamlingsordning, der er gennemført, skyldes det forhold, at disse produkter endnu ikke står til udskiftning. Er det ikke en rimelig betragtning, og er det i den forbindelse ikke forkert at laste industrien, at man til dato ikke har samlet ind i forhold til det, der var målsætningen?
Morten Helveg Petersen (RV), 2004-09-07:
Det vil være en reel reform, en kæmpereform af det danske skattesystem, der vil betyde, at for at aflønne en håndværker for 1 times arbejde skal folk fremover kun arbejde 2 timer, hvor det nuværende system, som Venstre har støbt ind i beton, medfører, at almindelige mennesker skal arbejde i 5 timer.
Hans Kristian Skibby (DF), 2011-01-14:
Der vil jeg gerne spørge hr. Rasmus Prehn: Synes hr. Rasmus Prehn, at det er god skik for en politiker, at man går ud og siger noget om andre partier og ens eget parti så bevidst vælger at stemme imod det, som den pågældende regionsrådsformand synes at partiet skulle have gjort?
Kim Edberg Andersen (DD), 2025-05-22:
Ministeren har som svar på spørgsmål 72 i marts 2025 oplyst, og her skal jeg citere: Der er ikke tredjelande, der modtager langsigtet udviklingsbistand fra Danmark, som ikke i et vist omfang samarbejder om tilbagetagelse af egne statsborgere.
Aage Frandsen (SF), 2002-01-31:
Derfor vil jeg spørge skatteministeren om det, som jeg også stillede som spørgsmål i mit indlæg: Har man i regeringen overvejet, har skatteministeren overvejet, at man kunne løse det problem, som skatteministeren er så optaget af, nemlig den såkaldt lille mand og den svage, ved at man sagde, at private personer, enkeltmandsejede virksomheder var særligt stillede og fik - gerne for min skyld - 100 pct. dækning, hvis de vandt.
Lisbeth Bech-Nielsen (SF), 2021-12-22:
Derfor vil jeg spørge hr. Troels Lund Poulsen: Hvis en virksomhed mangler unge lærlinge, mangler nogle, der tager en faglig uddannelse, men aldrig har taget praktikanter eller lærlinge ind, vil hr. Troels Lund Poulsen så mene, at de delvis selv er skyld i den mangel på arbejdskraft, som vi har et ansvar for at uddanne?
Erling Bonnesen (V), 2008-04-08:
Er Enhedslistens ordfører enig i, at købekraften rent faktisk er steget, når vi ser på lavindkomstgruppen, og at købekraften for lavindkomstgruppen rent faktisk er bedre i dag end under SR-regeringen, hvor Enhedslisten jo havde stor indflydelse og faktisk kunne have ændret det?
Lars Løkke Rasmussen (V), 1999-05-25:
Så ville det stadig være fem direkte valgte myndigheder, som i dialog med borgere, borgmestre og kommuner havde ansvaret for at vedtage regionplanen, men det er det ansvar, som Socialdemokratiet nu fratager de direkte valgte politikere, og dermed skaber man et demokratisk underskud.
Karin Gaardsted (S), 2014-11-28:
Jeg vil gerne spørge ordføreren: Når nu ordføreren siger, at forbrugeren kan blive meget usikker på, hvilken hjemmeside man skal ind på, hvordan kan det så passe sammen med, at vi netop foreslår en central hjemmeside, altså én hjemmeside, hvor alle selskabers konkursbeskyttelse ligger?
Mattias Tesfaye (S), 2022-02-08:
Så nu skal min bekendte brække facaden op, afmontere to køkkenskabe, brække et nyt køkkengulv op, afbolte en altan, flytte den 4 cm ind, bolte den fast, have et nyt køkkengulv og nye køkkenskabe og fikse facaden – for 4 cm!
Ole Sohn (SF), 2004-04-30:
Det, vi siger, er, at i stedet for at folk skal gå på dagpenge eller tvinges ud i bevidstløs aktivering, så flytter vi 110.000 kr. fra staten over til kommunen, og så kan kommunen ansætte på fuldstændig normal vis og måske få to hjemmehjælpere ud til de ældre, forbedre forholdene for de ældre.
Henrik Svane (RV), 1999-04-16:
Til hr. Thulesen Dahls spørgsmål om at hjælpe i nærområdet kontra det, det koster at tage folk herop: Det ligger jo netop i opfordringen fra UNHCR, hvis den måtte komme, i hvert fald i henvendelsen, at vi skal forberede os på, at hvis vi skal tage nogle dernedefra, er det nogle, der kræver en særlig indsats.
Bendt Bendtsen (KF), 1998-04-21:
Fremskridtspartiets forslag kan godt synes lidt for unuanceret, lidt for firkantet i sin udformning, idet en flygtning fra Ungarn tilbage fra 1956 på baggrund af en mindre sag risikerer at blive udvist af landet efter at have boet her i over 40 år med hele sin familie.
Keld Albrechtsen (EL), 2001-01-09:
Så det vil vi gerne drøfte med regeringen, og hvis det ikke er til at komme med vore egne forslag på det felt på så kort tid, har vi altså det forslag, at man simpelt hen kunne tage det afsnit af loven ud for at få de andre, udmærkede dele gennemført i en fart.
Bertel Haarder (V), 2010-04-28:
Dog kan jeg sige en ting, nemlig at jeg jo netop har orienteret Folketingets Sundhedsudvalg om, at Sundhedsstyrelsens endelige afgørelse og begrundelsen for den vil blive oversendt til udvalget så snart som muligt, og derudover vil styrelsen deltage i et orienteringsmøde med udvalget inden offentliggørelsen af den endelige specialeplan.
Jørgen Arbo-Bæhr (EL), 2005-06-17:
Jeg vil bare have, at ordføreren bekræfter over for mig, at det, hvis man ser på fag, hvor de har undersøgt det – elektrikerfaget og tømrerfaget – viser sig, at unge, der er i skolepraktik, i lige så M054S48724959subh.fm Page 4972 Tuesday, November 8, 2005 4:34 PM
Carsten Kissmeyer (V), 2019-02-20:
At kigge på hvordan det ser ud, at der ikke står ting og sager i flugtvejene, at man overvejer, hvad det er for nogle materialer, man »pakker folk ind i«, når de måske ikke kan bevæge sig, er en daglig driftsopgave, som jeg synes det løbende brandsyn meget vel kan foretage.
Anne Grete Holmsgaard (SF), 2004-04-13:
Men det er også spørgsmål som hiv/aids, som vi havde lejlighed til at diskutere for en times tid siden, en epidemi, som jo i det lange sigt er meget ung, og som har haft nogle fuldstændig fantastisk katastrofale effekter, som griber langt ind i vores bistandspolitik.
Jytte Andersen (S), 2004-02-24:
Ministeren udtalte i sin afsluttende tale under førstebehandlingen af lovforslag nr. L 106, at tilgængelighed er dyr, ja, faktisk nævnte han pris, omkostninger og økonomi så mange gange og har også gjort det i dag, at man skulle sidde og minde sig selv om, at det er mennesker, vi taler om.
Simon Emil Ammitzbøll-Bille (LA), 2017-12-13:
Mit udgangspunkt og regeringens udgangspunkt er stadig, at der skal laves en justering af udligningssystemet, men det, jeg kan glæde fru Susanne Eilersen med, er, at det jo både vil handle om det kriterie, der er spurgt ind til her, at det vil handle om udlændingeudligningen, og at det også vil handle om den aftale, vi har, om, at vi skal se på det i forhold til refusionssystemet.
Torsten Schack Pedersen (V), 2009-05-28:
Så jeg vil høre, om ikke den radikale skatteordfører kan bekræfte og gentage den afvisning, som vi fik fra førstebehandlingen, om, at tankerne om en top-top-skat, som Socialdemokratiet og Socialistisk Folkeparti åbenbart opererer med, ikke er noget, der kan gennemføres med Det Radikale Venstres støtte.
Bertel Haarder (V), 2003-02-07:
Den benytter, så vidt jeg ved, de fleste kommuner sig af, så problemet kan altså løses ved kommunal velvilje, men det kan altså også løses ved, at sprogundervisningen nu falder på et mere praktisk sted, hvor der ikke er så lang transport fra det job, som man forhåbentlig samtidig skal passe.
Svend Auken (S), 1999-05-19:
Et af problemerne med det er imidlertid, at det er nogle andre ministre, der skal forhandle det her, og som hr. Jørn Jespersen - som jo indgående følger fødevarespørgsmålet i EU-sammenhæng - udmærket ved, var det fødevareministrene, der sad med produktlovgivningen, og dér er der altid det problem, om det ene Ministerråd kan foreskrive, hvad det andet Ministerråd skal gøre.
Brian Mikkelsen (KF), 2014-11-28:
Der synes jeg jo at det er tankevækkende, at når man har nedsat et udvalg fra regeringens side på så kompleks et område som det her – det er rigtigt, som den radikale ordfører jo også var inde på før, at der er mange forskellige meninger omkring det her, og det har været diskuteret igennem mange år – så er det interessant, at regeringen overhovedet ikke lytter til branchen og aktørerne.
Kristian Thulesen Dahl (DF), 2019-11-20:
Jeg bliver bare nødt til at spørge hr. Kristian Hegaard, om han så kan give en garanti for – den socialdemokratiske ordfører kunne ikke – at der så, hvis de her børn, som De Radikale kæmper for meget for skal til Danmark, kommer til Danmark, ikke efterfølgende sker familiesammenføring med nogle af de voksne, som vi netop prøver at undgå skal komme til Danmark.
Torben Rechendorff (KF), 1997-11-28:
I virkeligheden synes vi, det er lidt underligt, at når alle nu erkender, at Kulturfonden har gjort sin pligt, og den har også mange steder gjort en god pligt, meget værdifuldt er sat i gang, men når den nu har gjort sin pligt, hvordan kan det så være, at den ikke kan få lov at gå?
Nikolaj Villumsen (EL), 2017-03-23:
Jamen så vil jeg da bare klart opfordre udenrigsministeren til at fremføre kritik af den amerikanske tilgang i forhold til kvinders rettigheder, indrejseforbud, klimaforandringer, når han næste gang får muligheden, altså når han nu ikke gjorde det, da han sidst havde muligheden.
Brian Mikkelsen (KF), 2009-01-23:
Jeg bliver nødt til at gentage for fru Karina Lorentzen, at jeg sagtens kan forstå de gode intentioner i forslaget, men at politiet har redskaberne i dag, og politiet kan godt i et pålæg sige, at man ikke må have noget med det pågældende dyr at gøre.
Anders Samuelsen (NY), 2008-04-08:
Derfor er det vigtigt, at vi har det her europæiske samarbejde, og det gælder altså ikke bare på kemiområdet og servicedirektivområdet, det gælder også helt ned til, når vi debatterer noget så tilsyneladende følsomt som, hvorvidt Danmark skal være repræsenteret ved en åbningsceremoni i forbindelse med de olympiske lege.
Meta Fuglsang (SF), 2011-01-14:
Forklaringen er så enkel, at når behovet stiger, når der er nogen, der har et retskrav på det, og der er flere og flere, der får det behov og den ret, så skal der selvfølgelig følge penge med, og det er i virkeligheden en væsentlig del af forklaringen. Forklaringen er jo ikke, at kommunerne sløser, at kommunerne bruger pengene forkert, men at behovet er der.
Peter Hummelgaard (S), 2024-02-20:
Jeg vil samtidig gerne understrege, at uanset om Gaza omfattes af indrejse- og opholdsforbuddet i straffelovens § 114 j, vil straffelovens øvrige terrorbestemmelser efter omstændighederne stadig kunne finde anvendelse, hvis danske borgere måtte rejse dertil.
Preben Bang Henriksen (V), 2022-05-05:
Så det er Sundhedsstyrelsens notat, vi læner os op ad, og så må jeg i øvrigt sige til dem, der har omtalt og henvist til undersøgelser af frigivelsen i USA – og det gælder jo både i Colorado og i staten Washington – at der faktisk ligger en diger rapport her, som også er omtalt i et svar, der er givet til Folketingets Retsudvalg – nr. 763 i 2017.
Jacob Mark (SF), 2017-05-04:
Partistøtteudvalget anerkender jo faktisk det problem, at hvis man vil kræve, at der er fuldstændig åbenhed om, hvor store beløb partierne får, hvis det f.eks. skal fremgå, at nu får et parti 500.000 kr., jamen så er der også den risiko, at partierne vil få mindre.
Tom Behnke (KF), 2011-02-03:
Derved vil gennemsnittet jo se pænt ud, men der, hvor man kører for stærkt, er jo der, det er galt, og det er det, vi skal undgå. Den strækningsbaserede hastighedskontrol har været prøvet i bl.a. Frankrig, hvor man opdagede, at det, de unge mennesker med de store maskiner gjorde på motorvejene, var, at den fik alt det, den kunne trække hen til en rasteplads, og så kørte man ind, og så sad man og drak kaffe en halv times tid, og så kørte man ned til kontrolpunktet, og så var der ingen problemer.
Anni Matthiesen (V), 2013-04-24:
Altså, beslutningsforslaget er jo egentlig stoppet i forhold til behandlingen, men det, jeg gerne vil spørge til, er, om ministeren så påtænker f.eks. at fremsætte et lovforslag om det med, at de frie skoler kan få en mulighed for også at oprette aldersintegrerede institutioner.
Ulla Tørnæs (V), 2004-04-28:
Hvis der på baggrund af et yderligere tilsyn efter ministerens skøn ikke er tilstrækkelig sikkerhed for, at skolen opfylder kravet til undervisningen, kan ministeren beslutte, at skolen ikke længere er en fri grundskole efter friskoleloven, og at skolen ikke kan modtage tilskud efter loven.